Jonas Larholm er færdig i Aalborg Håndbold. Den svenske bagspiller har ellers først kontraktudløb om et år. - En gang imellem skal man se hinanden i øjnene og vurdere, om det er tiden at prøve noget nyt for begge parter. Det har vi gjort med Jonas, og vi er blevet enige om at stoppe samarbejdet. Vi ønsker Jonas held og lykke videre med håndboldkarrieren, siger direktør i Aalborg Håndbold, Jan Larsen, som venter at have en afløser på plads inden længe. Ifølge sporten.dk er det dog uprofessionel opførsel, der har ført til, at samarbejdet stopper før tid. Kilder siger til sporten.dk, at Larholm flere gange har været i byen inden holdets kampe, blandt andet natten inden holdets sidste slutspilskamp mod Viborg 6. maj. En kamp, hvor Larholm ikke optrådte. - Jeg var syg og havde dårlig mave, så jeg ville ikke komme til kamp og smitte de andre, forklarer Larholm over for sporten.dk - Jeg har opført mig professionelt og er kommet til træning og har gjort de ting, jeg skulle i denne sæson. Det er vel det, jeg kan sige om det, siger Jonas Larholm. Klubbens direktør, Jan Larsen, har ikke ønsket at kommentere yderligere på sagen.

Opsummering:
Den svenske landsholdsspiller får ophævet sin kontrakt et år før tiden.